कर्नाटक कांग्रेस के अध्यक्ष डी के शिवकुमार Coronavirus से संक्रमित, येदियुरप्पा ने की शीघ्र स्वस्थ होने की कामना
कर्नाटक में सोमवार को कोविड-19 के 5,851 नए मरीज आने के साथ राज्य में कुल संक्रमितों की संख्या बढ़कर 2,83,665 हो गई। प्रदेश के कांग्रेस अध्यक्ष डी के शिवकुमार भी कोविड-19 से संक्रमित पाए गए हैं और उन्हें अस्पताल में भर्ती कराया गया है।
बेंगलुरु: कर्नाटक में सोमवार को कोविड-19 के 5,851 नए मरीज आने के साथ राज्य में कुल संक्रमितों की संख्या बढ़कर 2,83,665 हो गई। प्रदेश के कांग्रेस अध्यक्ष डी के शिवकुमार भी कोविड-19 से संक्रमित पाए गए हैं और उन्हें अस्पताल में भर्ती कराया गया है। पार्टी सूत्रों ने मंगलवार को यह जानकारी दी। कांग्रेस अध्यक्ष सोनिया गांधी, पार्टी के वरिष्ठ नेता राहुल गांधी, मुख्यमंत्री बी एस येदियुरप्पा सहित कई नेताओं ने शिवकुमार के शीघ्र स्वस्थ होने की कामना की।शिवकुमार ने ट्वीट किया,“मुझे बुखार था और मैं कोविड-19 से संक्रमित पाया गया। मरी तबियत ठीक है लेकिन एहतियातन मैं अस्पताल में भर्ती हो गया हूं। डॉक्टर मेरा ध्यान रख रहे हैं। आप सभी की शुभकामनाओं से मैं जल्दी ठीक हो जाऊंगा। मेरे संपर्क में आए सभी लोगों से मैं अपील करता हूं कि वे सतर्क रहें।” कांग्रेस सूत्रों ने बताया, ‘‘वह कोविड​​-19 से संक्रमित पाए गए हैं और शहर में राजाजीनगर के एक निजी अस्पताल में उन्हें भर्ती कराया गया है।’’ उन्होंने कहा कि 58 वर्षीय नेता को कल रात अस्पताल में भर्ती कराया गया। सूत्रों ने बताया ‘‘उनमें सोमवार को सुबह से ही खांसी और बुखार जैसे लक्षण थे और दो दिनों से उनकी पीठ में दर्द था।’’शनिवार को, शिवकुमार ने ट्वीट किया था कि वह स्वास्थ्य संबंधी कारणों से, राज्य के कई बाढ़ प्रभावित हिस्सों का दौरा स्थगित कर रहे हैं। उन्होंने कहा था, ‘‘स्वास्थ्य कारणों से बेलगावी और बागलकोट जिलों के बाढ़ प्रभावित क्षेत्रों में मेरी 24-25 अगस्त की यात्रा को तीन दिन के लिए स्थगित किया जा रहा है। नया यात्रा कार्यक्रम जल्द ही जारी किया जाएगा।’’ राज्य कांग्रेस इकाई ने एक बयान में कहा कि कांग्रेस की अंतरिम अध्यक्ष सोनिया गांधी, पार्टी के पूर्व अध्यक्ष राहुल गांधी, महासचिव के सी वेणुगोपाल कई कांग्रेस नेताओं ने आज दोपहर शिवकुमार को फोन करके उनका हालचाल पूछा और उनके जल्द स्वस्थ होने की कामना की। मुख्यमंत्री बी एस येदियुरप्पा ने ट्वीट कर शिवकुमार के जल्द ठीक होने की कामना की।पूर्व मुख्यमंत्री और कर्नाटक विधानसभा में विपक्ष के नेता सिद्धारमैया ने ट्वीट किया, ‘‘मेरे प्रिय मित्र डी के शिवकुमार के कोविड-19 से संक्रमित पाए जाने की खबर मिली। मैं चाहता हूं कि वह शीघ्र स्वस्थ हो जाए और लोगों कि सेवा जारी रखने के लिए जल्द लौटें।’’इस महीने की शुरुआत में येदियुरप्पा और सिद्धारमैया दोनों कोविड-19 से संक्रमित पाए गए थे और बाद में उन्हें अस्पताल से छुट्टी दे दी गई थी। पूर्व मुख्यमंत्री और जद (एस) के नेता एच डी कुमारस्वामी ने ट्वीट कर शिवकुमार के कोविड-19 से जल्द ठीक होने की कामना की।स्वास्थ्य विभाग के मुताबिक, अब तक 1,97,625 लोग ठीक हुए हैं जबकि 81,211 मरीज उपचाराधीन हैं जिनमें से 768 मरीज गंभीर हालत होने की वजह से गहन चिकित्सा कक्ष में भर्ती हैं। स्वास्थ्य विभाग ने बताया कि सोमवार को राजधानी बेंगलुरु में 1,918 नए मरीज सामने आए तथा 26 और लोगों की मौत हुई। शहर में अब तक 1,09,793 लोग संक्रमित हो चुके हैं जिनमें से 1,694 की मौत हुई है।